



ÚRAD VLÁDY SLOVENSKEJ REPUBLIKY
        sekcia vládnej legislatívy
 


Na rokovanie  vlády SR
Dňa  11. januára  2017
K materiálu č. 38876/2017
K bodu č. 22
 


S  T  A  N  O V  I  S  K O
 
k návrhu skupiny poslancov Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Z. z. v znení neskorších predpisov (tlač 303)

 
I.
 
Návrh skupiny poslancov Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Z. z. v znení neskorších predpisov (tlač 303) na  rokovanie vlády Slovenskej republiky predkladá v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podpredseda vlády a minister vnútra Slovenskej republiky Robert Kaliňák. 

 
II.
 
Podľa predkladateľa účelom poslaneckého návrhu ústavného zákona je jednorazovo predĺžiť volebné obdobie poslancov zastupiteľstiev vyšších územných celkov a predsedov vyšších územných celkov zo štyroch rokov na päť rokov, tak aby sa najbližšie ďalšie voľby v roku 2022 mohli vykonať spolu (v jeden deň, v rovnakom čase a v jednej volebnej miestnosti každého volebného okrsku) s voľbami do orgánov samosprávy obcí a miest.  Uvedené má viesť k zvýšeniu účasti vo voľbách do orgánov samosprávnych krajov a orgánov obcí a v neposlednom rade aj usporiť verejné výdavky.

Problematika návrhu je upravená v práve Európskej únie, a to nad rámec uvedený v doložke zlučiteľnosti. Problematika návrhu je upravená v  časti Zmluvy o fungovaní Európskej únie týkajúcej sa nediskriminácie a občianstva Európskej únie (čl. 18 až 25), konkrétne v čl. 20 ods. 2 písm. b), podľa ktorého občania Európskej únie majú právo voliť a byť volení vo voľbách do Európskeho parlamentu a vo voľbách do orgánov samosprávy obcí v členskom štáte, v ktorom majú bydlisko, za rovnakých podmienok ako štátni príslušníci tohto štátu. 
Taktiež je problematika návrhu upravená v smernici Rady 94/80/ES z 19. decembra 1994, ktorou sa ustanovujú podrobnosti uplatňovania volebného práva občanov únie v komunálnych voľbách v členskom štáte, ktorého nie sú štátnymi príslušníkmi (Ú. v. ES L 368, 31.12.1994, Mimoriadne vydanie Ú. v. EÚ, kap. 20/ zv. 1) v platnom znení.

Poslanecký návrh ústavného zákona bol v pripomienkovom  konaní uskutočnenom od 14. do 22. decembra 2016, v rámci ktorého neboli vznesené zásadné pripomienky.
 
Ministerstvo vnútra Slovenskej republiky predložený poslanecký návrh akceptuje a k predloženému poslaneckému návrhu pripomienky neuplatnilo.

III.
Legislatívna rada vlády Slovenskej republiky prerokovala predložený návrh ústavného zákona na svojom zasadnutí dňa 10. januára 2017 a odporučila vláde Slovenskej republiky vysloviť s predloženým návrhom zákona súhlas s odporúčaním uvedeným v  IV. časti tohto stanoviska.


IV.
 
Návrh
Stanovisko
vlády Slovenskej republiky

k návrhu skupiny poslancov Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Z. z. v znení neskorších predpisov (tlač 303)

Vláda Slovenskej republiky   s ú h l a s í   s návrhom skupiny poslancov Národnej rady Slovenskej republiky na vydanie ústavného zákona, ktorým sa dopĺňa Ústava Slovenskej republiky č. 460/1992 Z. z. v znení neskorších predpisov (tlač 303) s tým, že odporúča zvážiť iné legislatívne riešenie, spočívajúce v samostatnom ústavnom zákone a nie v novelizácii Ústavy Slovenskej republiky. Toto riešenie zohľadňuje doterajšiu ústavnoprávnu a legislatívnu prax vychádzajúcu zo zásady, že samostatný ústavný zákon, ktorým sa skracuje, prípadne predlžuje volebné obdobie, je vo vzťahu k Ústave Slovenskej republiky lex specialis a lex posterior, a tak aj budú jeho ustanovenia vo vzťahu k dotknutým ustanoveniam Ústavy Slovenskej republiky interpretované a aplikované. Správnosť tohto predpokladu potvrdzuje nielen právna teória, ale aj aplikačná prax.
Z uvedeného vyplýva, že forma priamej novelizácie ústavy nie je nevyhnutným predpokladom na dosiahnutie zamýšľaného cieľa (jednorazové predĺženie volebného obdobia orgánov vyšších územných celkov) a tento cieľ možno dosiahnuť aj formou samostatného ústavného zákona dočasne stojaceho popri ústave.
Zvolením doteraz používaného riešenia (samostatný ústavný zákon priamo nenovelizujúci Ústavu Slovenskej republiky) sa tak predíde zaťaženiu Ústavy Slovenskej republiky, ktorá má obsahovať opakovane aplikovateľné ústavné normy, a nie ústavné normy, ktoré sú už zo svojej povahy jednorazové. 
Navrhovateľmi zvolené riešenie predstavuje nielen neopodstatnené prelomenie doterajšej ústavnej praxe, ale do budúcnosti aj neželaný precedens z hľadiska stability ústavy. 

Nevhodnosť zvoleného legislatívneho riešenia spočíva aj v tom, že jednorazové predĺženie volebného obdobia sa má zabezpečiť prostredníctvom vloženia článku 154e do deviatej hlavy, označenej ako „Prechodné a záverečné ustanovenia“. Článok 154e však neobsahuje prechodné ustanovenia, ktorých poslaním je vo všeobecnosti úprava vzájomného časového pôsobenia pôvodnej a novej právnej úpravy, prípadne ustanovenie lehôt.





Bratislava 11.  januára  2017

